SKRIFTLIG FORESPØRGSEL E-2715/01

af Daniel Varela Suanzes-Carpegna (PPE-DE) til Kommissionen

(3. oktober 2001)

Om: Forbindelserne mellem Den Europæiske Union og Kongeriget Marokko

Kommissær Christopher Patten henviser i sit svar på skriftlig forespørgsel E-2355/01(1) til svaret på skriftlig forespørgsel E-1228/01(2). I dette svar siger kommissæren som følger: Fællesskabet og Kongeriget Marokko har undertegnet en associeringsaftale, som trådte i kraft den 1. marts 2000. I henhold til denne aftale skal der på sigt oprettes en frihandelszone mellem de to parter. Den fjernelse af toldmure, der er knyttet sammen med gennemførelsen af aftalen, indebærer en gradvis åbning af det marokkanske marked, som Fællesskabets erhvervsdrivende vil kunne drage fordel af, men den vil også kræve en kraftanstrengelse af den marokkanske produktionssektor for at kunne klare konkurrencen fra Europa. Meda-programmet er udformet på en måde, så det skal hjælpe Marokko med at få økonomien uskadt gennem overgangsfasen inden indførelsen af frihandel. Det er dog nyttigt at notere sig, at nedbrydningen af toldmure lige siden associeringsaftalens ikrafttræden indebærer en mindskelse på kort sigt af det marokkanske årsbudget, som næppe helt opvejes af Meda-programmet, i betragtning af de begrænsede fællesskabsmidler, der er til rådighed til samarbejdet med tredjelande.

Dette svar er særdeles overraskende i og med, at Kommissionen overhovedet ikke kommer ind på de faciliteter og præferencer, som Marokkos eksport af landbrugs- og fiskeriprodukter til bl.a. Den Europæiske Union nyder og fortsat vil nyde godt af som led i ovennævnte associeringsaftale. Svaret giver indtryk af, at det kun er EU, der drager fordel af associeringsaftalen, og at den indebærer store afsavn for Marokko. Der henvises heller ikke på nogen måde til den betydelige finansielle godtgørelse, som EU har tilbudt Marokko i forbindelse med fornyelse af fiskeriaftalen, og som ligger ud over den støtte, Marokko allerede har modtaget og modtager som led i Meda-programmet.

1. Kan Kommissionen oplyse, hvor meget den samlede årlige støtte, som Kongeriget Marokko har modtaget og fortsat vil modtage som led i det nuværende Meda-program, beløber sig til, dens formål samt, på hvilke områder den vil blive anvendt?

2. Kan Kommissionen oplyse den hidtidige udnyttelsesgrad for denne støtte?

3. Kan Kommissionen gøre detaljeret rede for de betingelser og præferencer, som Marokkos eksport af landbrugs- og fiskeriprodukter til EU nyder godt af som led i associeringsaftalen?

(1) EFT C 350 E af 11.12.2001, s. 239.

(2) EFT C 318 E af 13.11.2001, s. 225.

Svar afgivet på Kommissionens vegne af Christopher Patten

(15. november 2001)

Associeringsaftalen med Marokko, som trådte i kraft den 1. marts 2000, har til formål at gennemføre de vigtigste målsætninger for Euro-Middelhavspartnerskabet, som blev defineret i Barcelona i 1995 og præciseret på den fjerde Euro-Middelhavskonference for udenrigsministre, der blev afholdt i Marseille i november 2000. Det økonomiske samarbejde med middelhavspartnerne har til formål at oprette en regional frihandelszone og ikke at indføre bilaterale mekanismer som finansiel kompensation.

Hvad Marokko angår, medfører anvendelsen af bestemmelserne i associeringsaftalen, der udgør rammerne for den præferentielle bilaterale samarbejdsaftale inden for MEDA-programmet, ikke nogen finansiel kompensation i forbindelse med de eventuelle ulemper efter forhandlingerne om fiskeriaftalen med Marokko.

For perioden 1995-2000 udgør det samlede beløb til projekterne i MEDA-programmet og protokollen for Marokko 796,6 mio. EUR.

For året 2000 udgør beløbet til de pågældende projekter 140,6 mio. EUR. Beløbet for 2000 (140,6 mio. EUR) fordeles ifølge de prioriterede områder således:

- 52 mio. EUR til omstrukturering af den finansielle sektor

- 50 mio. EUR til omstrukturering af sundhedssektoren

- 27,6 mio. EUR til modernisering af retsvæsenet

- 9 mio. EUR til fælles udvikling af landdistrikter i Kenifra

- 1,9 mio. EUR til forvaltning af fast affald i Essaouira.

Forholdet mellem forpligtelse/betaling for perioden 1995-1999 (begyndelsen af MEDA-programmet) er 20,9 %. For året 2000 er forholdet 28 %.

Hvad landbruget angår, indeholder associeringsaftalen en revisionsklausul i artikel 16. Denne klausul præciserer, at Fællesskabet og Marokko gradvis skal gennemføre en større liberalisering af deres gensidige handel med landbrugs- og fiskeriprodukter.

På mødet i Associeringsrådet Fællesskabet/Marokko den 9. oktober 2001 i Luxembourg erklærede parterne, at genforhandlingen af landbrugsprotokollerne var gået ind i en aktiv fase og ville være afsluttet inden udgangen af 2002. Som følge heraf er det på dette stadium for tidligt og upassende at beskrive de præferencebetingelser, som Marokko eventuelt kunne nyde godt af.

Det ærede medlem henviser til de gældende præferencebetingelser. Disse er anført i protokol 1 i Rådets og Kommissionens afgørelse om indgåelse af associeringsaftalen mellem Fællesskabet og Kongeriget Marokko(1).

(1) EFT L 70 af 18.3.2000.